Activista Victoria Stoiciu, reacție bizară: De ce ne revoltăm când suferința speciei noastre e pusă pe același palier cu a altor specii? Asta nu se cheamă specism? Filozoful Andrei Cornea: Ce ați scris este o mizerie

Victoria Stoiciu, coordonator de programe la fundația germană Friedrich Ebert Stiftung, a publicat pe pagina de Facebook un îndemn bizar la reflecție după declarațiile lui Petre Daea despre masacrarea porcilor, comparată cu Holocaustul. ”De ce totuși suferința fizică și durerea unui animal în fața morții (porc, în cazul de față) ar fi mai prejos decât cea a unei ființe umane? De ce ne revoltăm când suferința speciei noastre e pusă pe același palier cu a altor specii? Asta nu se cheamă specism?”, a scris Stoiciu, activistă cu vederi de stânga. După ce a fost criticată virulent de mai mulți cititori, printre care și filozoful Andrei Cornea, Stoiciu a revenit cu o precizare: ”a nu se deduce, cum fac unii în comentarii, că pun semnul egal între Holocaust și masacrarea porcilor, din punct de vedere moral nu sunt deloc echivalente. Dar asta nu înseamnă că suferința victimelor-umane sau animale-nu ar putea fi echivalentă.”

UPDATE Victoria Stoiciu a șters vineri postarea de pe Facebook și a revenit cu o precizare, în care spune că regretă că a rănit pe cineva prin cele scrise. ”Ieri am postat ceva despre suferinta animala versus suferinta umana, in sensul dezbaterilor déjà initiate de ganditori precum Peter Singer. Din pacate, momentul si contextul pentru o asemenea discutie au fost foarte proaste, putandu-se intelege ca as intentiona sa relativizez suferinta victimelor Holocaustului. Am spus-o si o repet – nu exista comparatie intre masacrul animalelor si crimele Holocaustului, a carei singularitate istorica este indiscutabila. Regret insa ca am ranit pe cineva prin cele scrise, intentia mea era cu totul alta.”

Postarea Victoriei Stoiciu: ”De ce totuși suferința fizică și durerea unui animal în fața morții (porc, în cazul de față) ar fi mai prejos decât cea a unei ființe umane? De ce ne revoltăm când suferința speciei noastre e pusă pe același palier cu a altor specii? Asta nu se cheamă specism?

Nu sunt sigură nici eu de răspuns, I’m just wondering.

Disclaimer: aviz talibanilor-aceste rânduri nu sunt o pledoarie pro PSD/Daea, ci îndemn la reflecție.

Later edit-a nu se deduce, cum fac unii în comentarii, că pun semnul egal între Holocaust și masacrarea porcilor, din punct de vedere moral nu sunt deloc echivalente. Dar asta nu însemnă că suferința victimelor-umane sau animale-nu ar putea fi echivalentă.”

Andrei Cornea: Așa-zisa întrebare a Victoriei Stoiciu e o oroare în sine. Asocierea evreu-porc, sugestia de egalitate morală dintre om și animal, comparația eradicării unui focar de infecție, care oricum distrugea animalele, cu exterminarea a milioane de semeni ai noștri, reducția Holocaustului la un act de igienă colectivă etc. Persoana e ori negaționistă, ori are inocența Vioricăi Dăncilă și a lui Daea. Să nu confundăm necesara compasiune pentru animale cu antiumanismul.

Victoria Stoiciu: Tot ce ați enumerat acolo sunt proiecțiile dvs. Nu am spus și nu spun că gravitatea celor două acțiuni (holocaust și masacrul porcilor) e comparabilă. Tot ce spun e că suferința e comparabilă.

Andrei Cornea: Nimic nu-i comparabil. Ce ați scris e o mizerie. Pur și simplu. Cum compari suferința unui om (nu durerea fizică) cu aceea a unui animal? Este animalul o ființă morală? Este omul numai un animal?

Victoria Stoiciu: De când oare a ne chestiona asumpțiile luate de-a gata a devenit mizerie? Dvs care vă considerați intelectual ar trebuie să fiți primul care să demonstrați deschidere față de întrebări dificile. Eu am scris-nu știu răspunsul. Dar știu în schimb că un porc are inteligența unui copil de trei ani. Și că poate simți și altceva decât durere fizică.

Ministrul Agriculturii, Petre Daea, a comparat marți sacrificarea porcilor bolnavi de pestă porcină cu uciderea evreilor în lagărul de exterminare de la Auschwitz. ”Nu există antidot, nu există vaccin, nu există medicamente, singura metodă este sacrificarea. Porcii se incinerează, este o muncă extraordinară. Acolo este ca la Auschwitz. Efective de porci care se asomează, trec în partea cealaltă și se pun pe foc, o fac medicii veterinari care sunt la limita rezistenței, să stai cu 2000- 3000 de porci care trebuie sacrificați zilnic”, a spus ministrul Petre Daea la Antena 3.

Daea s-a referit la apariția celui de-al doilea mare focar de pestă porcină, la ferma Pigcom Tulcea.

Ambasada Statului Israel și-a exprimat, joi, ”consternarea şi dezamăgirea cu privire la afirmaţiile domnului Ministru al Agriculturii, Petre Daea, care a comparat sacrificarea porcilor bolnavi cu uciderea evreilor nevinovaţi în lagărul de la Auschwitz”, arată ambasada într-un comunicat citat de Agerpres.

”Sperăm, totuşi, că o astfel de asociere a fost făcută de Ministrul Daea din pricina lipsei de informare aprofundată asupra a ceea ce înseamnă Holocaustul şi Auschwitz, fără intenţia de a dezonora memoria milioanelor de victime. Holocaustul, o tragedie condamnată de România, care s-a soldat cu moartea a şase milioane de evrei, nu trebuie niciodată uitat, trivializat sau minimalizat. România a făcut progrese extraordinare în domeniul studierii, educaţiei şi comemorării Holocaustului, demersuri care, suntem convinşi, vor continua şi în viitor”, mai arată diplomații israelieni.

Opoziția i-a cerut demisia ministrului agriculturii, iar reprezentanți ai comunității evreiești i-au cerut scuze publice. Ulterior, Petre Daea și-a cerut scuze într-un comunicat de presă.

„Îmi declar respectul pentru toți membrii comunității evreiești și fac precizarea că am vrut să prezint situația deosebit de grea cu care se confruntă în această perioadă crescătorii de porci din cauza pestei porcine africane. În sufletul meu este foarte multă durere, am vrut doar să descriu momentele îngrozitoare cu care se confruntă atât fermierii noștri, cât și cei care gestionează această criză. Doamne ferește, nu am jignit pe nimeni în viața mea, îmi iubesc semenii, am exprimat doar durerea sufletească și sper să fiu înțeles!”, a spus Daea, potrivit comunicatului citat.